
Til alle slitne mammaer der ute.

Jeg ser dere.


1

Winter

«Jeg kan ikke fatte hvorfor du absolutt skal jobbe på det nedslitte lille sykehuset langt ute på landet.»

Før trodde jeg Rob var en fin fyr.

Nå vet jeg bedre.

«Vel, Robert,» sier jeg slepende. Jeg bruker hele navnet for å irritere ham. «Jeg vet ikke om du er klar over det, men det bor faktisk ekte, levende mennesker der ute på landet. Og de trenger også helsehjelp.»

Jeg stapper en siste genser ned i den allerede overfylte kofferten. Jeg er ikke sikker på hvorfor jeg pakker så mye når jeg bare skal jobbe ett skift. Når jeg er i Chestnut Springs, bor jeg i jobbklærne på akuttmottaket og i leggings på hotellrommet om kvelden.

«Takk for den oppklaringen, Winter.» Det er en bitende tone i stemmen hans, og den kunne sikkert fått en del mennesker til å rygge. Men på meg virker den ikke. Det bor en liten djevel i meg som er ekstremt stolt over at jeg vet nøyaktig hvordan jeg gjør mannen min rasende. Jeg kjenner at det rykker litt i munnviken, jeg strever med å skjule hvor fornøyd jeg er.

«Men hvorfor akkurat det sykehuset? Hvorfor Chestnut Springs? Du drar ut dit hele tiden, og du sier ikke fra engang. Faktisk» – han gnir seg dramatisk på haka og lener seg mot dørkarmen til soverommet mitt – «så har du aldri brydd deg om hva jeg synes, om det var greit for meg at kona mi skulle ta den jobben. Dette her er ikke noe smart trekk for karrieren din.»

Han sutrer som en unge. Og hver gang det skjer, begynner jeg å lure på hva det kan ha vært med ham som jeg ble tiltrukket av en gang i tiden.

Jeg er ikke sikker på når det smilehullet i haka begynte å frastøte meg. Men det gjør det nå. Det samme med sideskillen. Han går rundt med en liten sleik som ikke beveger seg når det blåser ute engang. I begynnelsen syntes jeg den fikk ham til å se sofistikert ut.

Nå ser alt sammen bare falskt ut.

Akkurat som mye av livet mitt med ham har vært.

Jeg er temmelig sikker på at den eneste grunnen til at han har håret på den måten, er at han er for forfengelig til å innrømme at han begynner å få måne.

Og hvis det er noe som får en manns maskulinitet til å skrumpe inn og dø for meg, så er det å klage på at en kvinne gjør uavhengige karrierevalg. Han kunne like gjerne stått og trampet i gulvet som en sjåvinistisk liten toåring.

Jeg tar tak i glidelåsen og prøver å lukke den svulmende kofferten. «Det er rart,» begynner jeg, passer på at jeg holder stemmen objektiv og kjølig. «Jeg tror nesten … du er det siste mennesket jeg vil ta imot råd fra.»

Jeg puster ut, jeg har endelig fått glidelåsen helt igjen. Jeg setter hendene i siden, betrakter den hardpakkede kofferten og koster på meg et fornøyd smil.

«Hva i helvete skal det bety, Winter?»

Han putter inn navnet mitt på slutten av hver eneste setning for å prøve å sette meg på plass.

Men det preller av. Jeg lar meg ikke sette på plass.

Han er lykkelig uvitende om hva som kreves for å finne sin vei i helsevesenet for en ung kvinnelig lege. Hvis jeg lot så svake menn som Rob overkjøre meg hver dag, ville jeg vært sjanseløs.

Og denne karrieren er det eneste jeg noen gang har hatt som er mitt. Så han kan dra til helvete.

Jeg kikker ned på hendene mine, snur den ene og ser på de ustelte neglene, prøver å signalisere at han kjeder meg. Jeg lurer på om de har en bra neglesalong i Chestnut Springs. «Ikke spill dum. Det går dårlig sammen med sutring.»

Jeg må innrømme at jeg spør meg selv hvorfor jeg fremdeles er gift. Lenge tenkte jeg at jeg nok skulle holde ut. Men nå … nå må jeg bare ta tyren ved hornene og få det gjort. Jeg kikker på kofferten igjen, den er pakket som om jeg skal være borte lenge. Kanskje underbevisstheten min vet noe jeg selv ikke vet.

Kanskje den setter foten ned og får meg ut herfra en gang for alle.

Det hadde ikke vært meg imot.

«Ta for faen ikke den tonen der,» sier Rob.

Øynene mine smalner, jeg studerer neglebåndene mine mens jeg kjemper for å svelge raseriet som koker i meg. Under den kjølige overflaten er det brennende, fresende lava, som bare venter på å eksplodere.

Men jeg har holdt den inne i mange år nå. Jeg har ikke tenkt å la Dr. Rob Valentine være den som får meg til å koke over.

Det er han er ikke verdt.

Jeg ser bort på ham der han står på den andre siden av rommet. Dette er mitt rom, for da jeg gjorde det klart for ham at jeg ikke ville sove i samme seng som ham lenger, ba han meg ta gjesterommet heller enn å flytte ut selv – som den sanne gentleman han er.

Selv om det er hans feil.

Det er han som er grunnen til at vi er der vi er.

Og det verste av alt er at jeg elsket ham en gang. Han var bare min, han var et trygt sted jeg kunne komme hjem til. Og det kjentes så godt etter å ha vokst opp i noe som føltes som en slags kald krig innenfor husets fire vegger.

Jeg senket garden for ham. Jeg falt for ham så til de grader.

Så knuste han hjertet mitt. Og det føltes så jævlig at jeg aldri kommer til å fortelle det til noen.

Jeg svarer ikke. I stedet tar jeg tak i håndtaket på kofferten og skubber meg forbi den smale skikkelsen hans, går mot utgangsdøra i det gigantiske huset vårt.

Jeg hører at han kommer etter. Dressko mot marmor. Og han tilbyr seg selvsagt ikke å bære kofferten min.

Jeg rister på hodet og smiler sarkastisk for meg selv – selvfølgelig løfter han ikke en finger for å hjelpe. Det som er vanskeligst for meg å akseptere med det ødelagte ekteskapet mitt, er at jeg ikke så det komme. At jeg kan være smart og dyktig og strategisk i alt jeg gjør, og likevel la denne drittsekken lure meg trill rundt, det er så … ydmykende.

Å bli svindlet på denne måten, det irriterer meg grenseløst.

Jeg merker sinnet som stråler ut fra ham, at han står og koker der ved siden av meg. Men jeg bare fortsetter helt rolig, stikker føttene i et par høye skinnstøvletter og pakker meg inn i en lang brun ullkåpe.

«Seriøst, Winter? Du vil ikke nedlate deg til å svare engang?

Jeg knytter metodisk beltet på kåpa, bestemmer meg for at jeg har null interesse av å nedlate meg til noe som helst med ham.

Problemet er at Rob kjenner meg godt. Vi har vært sammen i fem år, og det betyr at han også har ganske god teft for hvordan han kan gjøre meg sinna.

Blikket hans glir over ansiktet mitt, og han får et ondskapsfullt glimt i øynene. «Jeg likte deg bedre med lysere hår.» Pekefingeren hans veiver over hodet mitt, kritiserer de mørkere stripene med en varmere tone i. Han har alltid vært besatt av at jeg skal ha sølvblondt hår, snakket om hvor glad han er i det. «Denne nye fargen kler deg dårligere. Det ser skittent ut.»

Men farging av ettervekst, blåsjampo og balsamkur ble for mye jobb for en utslitt turnuslege, og derfor ba jeg frisøren stripe det mørkere i stedet.

Jeg blunker noen ganger. Jeg fatter ikke at han kan få seg til å antyde at fargen på håret mitt er en fornærmelse mot ham personlig.

Men så kan jeg faktisk tro det likevel. For dette siste året har han tatt av seg maska og vist meg alt det selvgode og stygge som må ha vært der hele tiden.

«Så rart. Jeg likte deg bedre da jeg ikke visste noe om at du hadde manipulert og forført lillesøstera mi, og så gitt faen i henne da du hadde utnyttet henne lenge nok.»

Han fnyser. Fnyser. «Det var ikke sånn det var. Hun var besatt av meg.»

Jeg rynker på nesa, jeg merker dunsten av bullshit. «En mye eldre lege redder livet til sin mindreårige pasient. Bruker utseendet sitt og makten han har til å få henne til å spise av hånda hans. Blir en helt for henne. Og så snart hun fyller atten begynner han å knulle henne i skjul, som om hun er en slags skitten hemmelighet. Og da han treffer den eldre, mer passende søsteren hennes, dumper han henne og gifter seg med den som ikke kommer til å koste ham jobben på grunn av brudd på legeetikken. Å!» – fingeren min skyter i været – «men her kommer det beste. Han gir ikke opp den yngste av dem helt ennå. Han stalker henne og trakasserer henne, saboterer hvert eneste forhold hun går inn i, bare fordi han kan. Eller kanskje det får ham til å tenke mindre på de stadig høyere vikene som han prøver å dekke til.»

Jeg raser innvendig. Men jeg har bare meg selv å takke – det er jeg som i det hele tatt bruker tid på denne mannen.

Han legger armene i kors og glor på meg. Gyllent, bølgende hår, lysende blå øyne, kjekk som en Ken-dokke. «Du vet at jeg aldri elsket henne.»

Et hvitglødende sinne lyner gjennom meg. Jeg setter blikket i drittsekken jeg giftet meg med, og alt rundt oss blir tåkete. Jeg prøver å holde stemmen rolig. Jeg har årevis med trening i å holde på fasaden, det har hjulpet meg gjennom mange hjerteskjærende øyeblikk. Jeg kan dette til fingerspissene.

Men i dag sliter jeg.

«Tror du det blir bedre fordi du ikke elsket henne? Det er lillesøstera mi du snakker om. Hun som nesten døde. Hun du herset med i årevis. Og hva med meg, hva er det du har hatt med meg? Jeg tror ikke du noen gang har elsket meg heller.»

Ordene mine gir gjenklang i den store entréen. Vi står stille og stirrer på hverandre.

«Jo, det har jeg.»

Det har jeg. Er det kjærlighetserklæringen hans?

Jeg ler bittert. «Hvem faen er det du tror du lurer, Robert? Blir du ikke sliten av å lyve hele tiden? Av å prøve å holde styr på løgnene? Spillet er over. Du fikk meg til å tro at jeg hadde noe jeg aldri hadde. Du brukte meg.»

Han protesterer ikke. Han bare stirrer. Det burde ikke gjøre vondt, men det gjør det.

«Jeg bryr meg ikke om hva du har gjort mot meg lenger. Jeg er likegyldig. Men det du har gjort mot henne gjør meg rasende. Jeg ville ikke tatt i deg med ildtang hvis jeg hadde skjønt hva slags mann du egentlig er. Nå lar jeg meg ikke lure lenger.»

Med de ordene rykker jeg til meg kofferten og snur på hælen, slenger opp døra så hardt at den krasjer i veggen bak. Jeg hater at jeg blir så opprørt. At jeg føler meg så ute av kontroll. Men jeg retter ryggen og går ut av huset med hodet høyt hevet, med all den rolige, likegyldige elegansen jeg kan mobilisere.

«Betyr det at du går fra meg?»

Hvordan kan noen som er så velutdannet være så dum? Jeg må nesten le. Jeg fortsetter å gå, og da jeg passerer ham, klapper jeg ham på skulderen som den hunden han er. «Bruk den fancy utdannelsen din og regn det ut selv.»

«Du liker henne ikke engang!» skriker han med skingrende stemme, den skraper langs ryggraden min som negler på en tavle. «Og nå skal du liksom komme løpende og be om tilgivelse? Etter at du har bitchet rundt med henne hele livet? Lykke til med det. Jeg skal være her når du kommer krypende tilbake.»

Han kan komme med så mange stikk han vil, jeg nedverdiger meg ikke til å snu meg og se på ham. I stedet gir jeg ham fingeren over skulderen og gleder meg ved tanken på at han tar feil.

At han ikke er så smart som han tror han er.

Og det er ikke jeg heller. Akkurat nå føler jeg meg veldig liten og veldig dum.

For jeg elsker søsteren min.

Jeg har bare en forstyrra måte å vise det på.

Jeg håper jeg ikke dør nå som jeg tar tilbake litt av kontrollen over livet mitt.

Jeg vil begynne på nytt. Og likevel er jeg livredd for å gjøre det som skal til.

Sykehuset i Chestnut Springs ligger bare en time fra der jeg bor, så hvorfor føles dette som den lengste kjøreturen i mitt liv?

Jeg begynte å ta vakter her for noen måneder siden, og nå kjenner jeg denne veien så godt at jeg kunne kjørt den i blinde. Men i dag snør det tett, og jeg knuger rattet så hardt at knokene hvitner.

Dessuten stresser jeg fremdeles over at jeg lot meg provosere.

Rob startet krangelen da han begynte å klage over at jeg ville jobbe på et sykehus langt ute på landet, og jeg hadde ikke lyst til å fortelle ham sannheten.

For det første, at det er en lettelse å jobbe på et sykehus der jeg ikke er hans kone og min mors datter. Jeg kan jobbe som lege og være stolt av jobben jeg gjør uten å måtte hanskes med all hviskingen og de medfølende blikkene. Uten alt det der hengende over hodet.

For alle vet om det, men ingen snakker om det. Og den livsholdningen holder på å gjøre meg gal. Jeg vet godt hvordan de ser på meg alle sammen. Det er ikke sånn at det går meg hus forbi. De sier kanskje ikke noe, men jeg hører det likevel, høyt og tydelig.

En lege som fikk stillingen på sykehuset gjennom familiens forbindelser og ekteskap.

En kvinne som er utilnærmelig, kald og ulykkelig.

En kone som er så patetisk at hun ikke bryr seg om at ektemannen bedro henne.

Og for det andre, fordi jeg aldri har hatt så lyst til å være i nærheten av søsteren min som nå. Da hun var syk, pleide jeg å snike meg inn på sykehuset og se til henne. Jeg kikket på skjemaet ved senga hennes og fikk med meg hvordan det gikk, selv om jeg fremdeles bare var student. Og når jeg ser på lillesøsteren min nå, er det alle årene jeg har gått glipp av jeg ser.

Jeg ser en kvinne som hadde det vondt for at jeg skulle ha det litt bedre.

Det ser ut til at vi er like på den måten.

Nå er hun lykkelig, forlovet med en mann som har altfor langt hår, men som elsker henne på en måte som jeg aldri kommer til å få oppleve. Men jeg er også glad på hennes vegne – gudene skal vite at hun fortjener å ha det bra. Hun forlot jusutdannelsen og den trygge jobben i agentbyrået til faren vår, og begynte i stedet å drive et treningsstudio og bo på en idyllisk ranch langt ute på landet.

Jeg beundrer henne.

Men jeg har ingen anelse om hvordan jeg kan reparere forholdet vårt. Så jeg tok en deltidsjobb i småbyen der hun bor, og håpet at jeg skulle treffe på henne og at ting skulle ordne seg på en naturlig måte.

Jeg har et scenario som jeg stadig ser for meg. Det dukker opp igjen og igjen, så det må være at jeg prøver å manifestere det eller noe sånt tull.

Det går ut på at hun kommer gående bortover fortauet, og jeg støter på henne idet jeg kommer ut fra den søte lille parisiske kaféen i Main Street. Hun virker sjokkert over å se meg. Jeg gir henne et varmt smil, og det er ikke forsert. Så peker jeg med tommelen over skulderen. Og sier: «Du, eh … skal vi ta en kaffe, kanskje?» på en naturlig og sjarmerende måte som får henne til å gjengjelde smilet mitt.

For at det skulle skje, måtte jeg selvsagt oppholdt meg andre steder enn på sykehuset og hotellet. Men jeg pendler hele tiden fram og tilbake mellom de to trygge sonene, jeg er for redd og for flau, jeg er ikke klar for å møte henne.

«Faen,» mumler jeg, jeg trekker pusten og retter ryggen, holder blikket stivt festet på veien. «Siri, ring Summer Hamilton.»

Det blir stille et øyeblikk. Det kjennes som om lufta rundt meg er ladet med mange års forventning.

«Ringer Summer Hamilton,» svarer robotstemmen. Formaliteten i det føles som et stikk i brystet. De fleste søstre ville hatt et søtt kallenavn lagret i telefonen. Kanskje jeg ville kalt henne Sum hvis vi hadde vært venner. Sånn det er nå, kunne jeg like godt tatt med mellomnavnet hennes på kontaktkortet.

Telefonen ringer. Én gang. To.

Og så er hun der. «Winter?» sier hun åndeløst. Men det er ikke noe anklagende i stemmen. Den er … håpefull.

«Hei,» sier jeg dumt. Det hjelper ikke med all utdannelse jeg har, alle fagbøkene jeg har lest.  Jeg er helt uforberedt på denne samtalen. Siden den dagen da det hele eksploderte på sykehuset, har jeg spilt denne samtalen i hodet en million ganger. Jeg har ligget våken om natten og forberedt meg.

Men det var ikke nok.

«Hei … er du … er alt bra med deg?»

Jeg nikker, og det svir i neserota. Jeg har oppført meg fryktelig mot Summer i årevis, og det første hun tenker på er å spørre om alt er bra med meg.

«Win?»

Jeg trekker pusten dypt. Win. Faen. Det kallenavnet. Så lett hun faller inn i det. Jeg lurer på hvordan jeg er oppført i hennes kontaktliste. Jeg har alltid forestilt meg at det står Den Onde Halvsøsteren eller noe i den retning.

Hun er bare så inni helvetes hyggelig. Det gjør meg nesten kvalm at det går an være så hyggelig mot meg etter alt vi har vært gjennom, etter at jeg har vært så kald mot henne.

Jeg fortjener ikke Summer. Men jeg vil fortjene henne. Og da må jeg være ærlig.

«Nei, alt er nok ikke bra med meg,» sier jeg, kremter litt for å prøve å dekke over at stemmen sprekker.

«Ok.» Jeg kan se for meg at hun nikker, bretter leppene innover, at tankene summer i hodet hennes, at hun prøver å løse dette problemet for meg. Det er bare sånn hun er. En som ordner opp.

Jeg er kanskje lege, men Summer har alltid vært den som helbreder folk.

«Hvor er du? Skal jeg komme og hente deg? Er du skadet?» Hun blir stille litt. «Å! Trenger du juridisk hjelp? Jeg praktiserer ikke lenger, men jeg kan –»

«Kan vi treffes?» detter det ut av meg. Og nå virker det som det er hennes tur til å bli stum av forbauselse. «Jeg er allerede på vei til Chestnut Springs. Jeg kunne jo … jeg vet ikke.» Et utslitt sukk karer seg opp fra halsen min. «Spandere en kaffe?» sier jeg dumt og kaster et blikk på dashbordet, klokka er allerede over seks om kvelden.

«Veldig gjerne.» Stemmen hennes høres litt tykk ut i telefonen. Litt spak. «Men kanskje vi heller skulle tatt et glass vin?»

Jeg kjenner en knute av spenning løse seg opp i brystet, jeg visste ikke før nå at den var der engang. Og nå som jeg har lagt merke til den, begynner jeg å tro at den må ha vært der i årevis.

«Ja.» Fingrene mine trommer mot rattet. «Ja. Vin. Fint.»

Faen, jeg høres ut som jeg lever i steinalderen.

«Vi skal ha familiemiddag i hovedhuset i kveld. Det blir masse folk. Det hadde vært supert hvis du kunne komme.»

Halsen min tetter seg til på en måte den ikke pleier. Denne typen vennlighet føles fremmed etter at jeg har levd så lenge i en steril boble sammen med Rob og moren min. Denne typen tilgivelse … jeg aner ikke hvordan jeg skal reagere.

Så jeg bare er med på notene. Det føles som det er det minste jeg kan gjøre.

«Sender du meg adressen?»

I alt kaoset med å få med meg bagasjen og komme meg ut av byen, overså jeg bensintanken så lenge jeg kunne. Det er ingen tvil om at jeg lever farlig. Jo lenger bort fra bygrensa jeg kommer, jo mer nervøs blir jeg.

Så jeg gir opp og stopper for å fylle bensin i Chestnut Springs før jeg begynner på den avsides landeveien telefonen har vist meg at leder til ranchen.

Mens jeg står her og fryser og ønsker at jeg hadde tatt på meg bedre klær til å være ute i det kalde vinterværet, begynner bekymringene å snike seg inn gjennom veggene jeg har jobbet så hardt med å bygge opp.

Bekymring for hvordan det skal bli å treffe Summer.

Bekymring for å sette meg og spise middag med en haug med folk som helt sikkert synes jeg er en motbydelig bitch.

Bekymring over den hardpakkede snøen på veiene. Jeg har sett altfor mange skader etter bilulykker på akuttmottaket i det siste.

Bekymring over karrieren min og hva jeg skal gjøre – hvor jeg kommer til å ende opp.

Komisk nok – men det er en mørk humor – er jeg ikke særlig bekymret over tanken på å forlate Rob for godt. Jeg har skjøvet det foran meg lenge. Jeg har tenkt på det, analysert det fra alle vinkler.

Jeg har hele tiden tenkt at skilsmisse var å mislykkes. Men å dra derfra i kveld føltes ikke som å mislykkes.

Det føltes som en lettelse. Som om det har vært noen som har sittet over skrevs på meg og holdt meg nede, og at jeg endelig fikk samlet krefter til å komme meg fri. Musklene mine er slitne, og jeg har noen kuler og blåmerker etter kampen.

Jeg drar fra det gamle livet mitt med noen sår. Men endelig kan jeg puste fritt, selv om det gjør vondt.

Jeg slipper ut et tungt sukk og ser pusten min bli til små skyer av frostrøyk. De blir ekstra tydelige under det skarpe lyset fra lyktene over bensinpumpene. Det røde plasthåndtaket er iskaldt. Først kjenner jeg at det begynner å prikke i fingertuppene, og etter noen sekunder blir de numne. Jeg hopper opp og ned på stedet og kikker opp da jeg hører det plinge i en bjelle i døra på bensinstasjonen.

Glassdøra går opp, og en mann kommer spradende selvsikkert ut. Han har brede skuldre, mørkt hår, enda mørkere øyne, og vipper som irriterer blondinen i meg. I hånda har han en lottokupong, han ser på den og gliser, som om han tror han kommer til å vinne.

Jeg kunne fortalt ham at han ikke kommer til å vinne. At det er bortkastede penger. Men jeg får et veldig klart inntrykk av at han er av den typen som ikke bryr seg om statistikk.

Lissene på støvlene hans er åpne, jeansen ligger i folder mot støvlekanten. Over brystet har han noen lange sølvkjeder, de forsvinner ned under en rutete skjorte som har litt for mange åpne knapper, og utenpå har han slengt på seg en strikkejakke.

Han er sexy uten å prøve. Det virker som ikke engang været plager ham. Jeg tipper han er en sånn som ruller ut av senga om morgenen etter å ha sovet i gårsdagens sokker og bare skyver dem ned igjen i de slitte skinnstøvlene.

Jeg tipper hendene hans er ru. At han lukter lær. Og etter å ha bodd med Rob de siste årene, er jeg ute av stand til å rive meg løs fra den røffe utstrålingen til denne mannen.

Jeg har stirret for lenge på ham, studert ham så grundig at bensinpumpa plutselig gir fra seg en høy metallisk lyd som signaliserer at tanken er full.

Lyden gjør at han blir oppmerksom på meg, og han vender den sexy utstrålingen mot meg med full kraft. Den firkantede kjeven er dekket med perfekt skjeggstubb, toppet med lepper som er bortkastet på en mann. Utseendet hans er … absurd.

Jeg senker blikket fort, fomler med pumpa for å få den på plass i stativet. Tunga mi glir over leppene.

Jeg får en distinkt fornemmelse av at denne sexy tømmerhoggeren ser på meg, men jeg løfter ikke blikket for å sjekke. Det kiler i brystet og kinnene mine er varme, på en måte jeg ikke har kjent på veldig, veldig lenge.

For jeg var faktisk lykkelig gift. Og nå er jeg … ikke det.

Tror jeg.

Og dette er den første mannen jeg har tillatt meg å studere på en upassende måte. En mann som ikke bryr seg med å knytte skoene, og som spiller lotto.

«Uff,» stønner jeg for meg selv og går mot bildøra, plutselig er jeg mye mindre kald enn før jeg fikk øye på ham.

Men idet jeg skal til å sette meg inn, kaster jeg et blikk på ham over skulderen.

Han som står ved den sølvfargede pickupen.

Han som fremdeles ser på meg med et megetsigende glis.

Han som drar en hånd gjennom det perfekt bølgende håret og blunker til meg.

På et øyeblikk er jeg inne i bilen igjen og ute på den mørke veien, jeg vil komme meg vekk så fort som mulig.

For det aller siste jeg trenger i livet mitt, er en som får meg til å føle at lungene mine er tomme for oksygen. Nå som jeg akkurat har fått igjen pusten.

Theo

Den blonde dama glodde på meg som om jeg var fra en annen planet. Jeg måtte stoppe opp og glane litt tilbake, for det var så utrolig åpenbart.

Det var like før jeg dro en vits om at jeg følte meg krenket over å bli sett på som et objekt. Men så slikket hun seg på leppene, blunket, og føk av sted som en kule. Og det er synd, for jeg likte det blikket. Jeg følte meg absolutt ikke som et objekt. Hvis hun hadde sett meg i øynene, kunne hva som helst ha skjedd. Jeg kunne virkelig gitt henne noe å stirre på.

Du blir ikke okserytter hvis du ikke liker å ha publikum. Showet, folkemengden, anerkjennelsen – jeg elsker alt med det. Jeg ble født inn i det. Gabriel Silva er utvilsomt en av tidenes mest berømte okseryttere i World Bull Riding Federation.

Og han er ikke bare idolet mitt. Han er faren min.

Eller var? Jeg vet aldri hvordan jeg skal snakke om ham. Han føles fremdeles veldig til stede for meg, selv om det er lenge siden han døde.

Jeg må le litt for meg selv idet jeg svinger meg opp i bilen. Jeg vet allerede at den rålekre blondina i den fancy Audien kommer til å fortsette å dukke opp i tankene mine. For det var noe uvanlig … ekte med det som skjedde der. Som om hun var en tenåringsjente som ble flau over å bli tatt i å stirre. Jeg hadde antagelig syntes synd på henne, hadde det ikke vært for at jeg syntes så synd på meg selv fordi hun stakk før jeg fikk tak i nummeret hennes.

Jeg kjører ut på den mørke veien utover mot Wishing Well Ranch. Jeg har vært i dette området ganske ofte opp gjennom årene, så jeg kan veien enten det er mørkt eller ikke. Mentoren min, Rhett Eaton, bor her ute, og siden mora og søstera mi bor i en annen provins, har familien hans blitt litt min familie også i høytidene.

Vanligvis ville jeg dratt hjem til mora mi i jula, men hun og lillesøstera mi har reist på et cruise for single så de kan møte Mister Right begge to, jeg tror det var det de sa.

Og selv om jeg er veldig, veldig singel, har jeg null interesse av å være med på sånne greier sammen med familien.

Niks.

Det er nok av buckle bunnies som henger rundt okserytterstadionene, og med dem kan jeg godt fordrive litt tid uten at det involverer mora mi på noen måte. Men jeg må innrømme at alle de sjelløse liggene har begynt å kjede meg.

For ikke å nevne at hele det båtopplegget skremmer meg.

Å sitte på en rasende okse går helt fint.

Å sitte på en diger båt uten noe land i sikte går ikke fint i det hele tatt. Jeg så en episode av Oprah om folk som forsvinner på cruise, og jeg er for ung og for pen til å dø.

Etter noen minutter på veien får jeg øye på et par røde baklys foran meg, og jeg tar fort innpå. Veldig fort.

«Kom igjennnn,» stønner jeg ut i det stille førerhuset og legger hodet bakover.

Jo da, det snør, men det er hardpakket snø på veiene, ikke is. Jeg tar igjen bilen og oppdager hvor langsomt den faktisk kjører. Tretti kilometer i timen. I en femtisone. Og dette er ikke skolevei engang.

Snart er jeg nær nok til å slå fast at dette må være forsvinningsnummeret i Audien. Jeg burde ha skjønt det. De høyhælte støvlettene og den lange kåpa ropte ikke akkurat bondejente.

Og det gjør heller ikke kjøringen hennes her ute på landeveien.

Hun blinker til venstre. Bilen bremser, og øker så farten igjen.

Hun blinker til høyre, og bilen slingrer litt.

Kanskje hun har kjørt seg vill? Eller er hun full? Hvis jeg har tatt en drink for mye, hender det at jeg soner ut omtrent som hun gjorde da hun sto og så på meg.

Så kommer jeg nær nok til å se lyset fra mobilen hennes gjennom bakvinduet.

Perfekt. Hun tekster mens hun kjører. Denne dama kommer til å ta livet av seg. Eller meg.

Hvis vi endte opp på samme rom på sykehuset, kunne jeg kanskje fått nummeret hennes likevel. Det kunne vært verdt det.

Hun legger seg på bremsen. Jeg skvetter og tuter.

«Kom igjen!» roper jeg, pulsen min fyker i været. Jeg bryr meg ikke om hvor sexy hun er. Hun er en elendig sjåfør.

Hun skyter fremover, så saktner hun farten igjen. Jeg legger meg lenger bak, vil ikke ligge for nær noen som kjører så merkelig.

Men så begynner jeg å tenke på mora mi, eller søstera mi, hvordan det hadde vært hvis det hadde vært de som hadde kjørt seg vill langt ute på landet. Jeg går tilbake til å tenke at denne jenta må være forvirra, ikke at hun kjører som en idiot med vilje. Et kjapt blikk på telefonen i holderen forteller meg at dekningen er borte på denne strekningen, så hun kan umulig drive og melde med noen.

Jeg blinker med fjernlyset, tenker at hun kanskje vil stoppe, så jeg kan hjelpe henne.

I neste øyeblikk føler jeg meg som en seriemorder.

Ingen kvinne ved sine fulle fem stopper på en mørk landevei for å snakke med en fremmed mann som blinket med fjernlyset.

Så jeg lener meg tilbake, skrur opp volumet på Chris Stapleton, og lar blikket vandre utover de snødekte jordene. De er rene og hvite, de reflekterer månelyset og får det til å se ut som det ikke er så mørkt lenger. Snart nærmer jeg meg avkjørselen til Wishing Well Ranch, noe som betyr at jeg snart må ta farvel denne sneglekjørende fristerinnen.

Men så blinker hun. Og svinger inn mot ranchen.

Hva betyr det? Det summer i hodet. Hun kommer helt klart til å tro at jeg følger etter henne. Og hvis vi begge skal til samme sted, så må jeg ha en eller annen forbindelse til henne.

Da lysene fra huset dukker opp rundt svingen, setter hun opp farten og kjører helt bort til inngangen. Hun legger seg på bremsen og hopper ut av bilen, smeller igjen døra og kommer stormende mot meg før jeg i det hele tatt rekker å komme meg ut av bilen.

Da jeg kommer meg ut, hører jeg: «Faen, er du spik spenna gæren?»

Ok. Hun er sinna. Og hun høres ikke full ut i det hele tatt. Hun har nøklene klemt mellom fingrene, og hendene ser ut som klør. Jeg liker denne jenta med en gang.

Ingen innledning. Hun bare kjører på. Hun er bitteliten og vill. Jeg føler meg som Peter Pan som blir kjeftet ut av Tingeling.

«Ta det rolig, Tingeling.» Jeg gir henne et bredt smil og løfter hendene for å vise at jeg overgir meg, jeg vil ikke at hun skal føle seg truet. «Du kan ikke trampe rundt sånn som et illsint villsvin. Pass på blodtrykket ditt.»

«Tingeling?» Stemmen hennes blir enda høyere.

Jeg vifter med hånda. «Ja, du har en sånn sinna liten Tingeling-vibb. Jeg digger det.» Jeg lar blikket gli over kroppen hennes. Men bare et lite øyeblikk, jeg vil ikke virke slibrig. Men egentlig har hun fortjent det litt, sånn som hun glante på meg på bensinstasjonen.

«Har det klikka helt for deg?» Hun begynner igjen. «Du kjører som en jævla stalker rett bak meg i ti minutter nonstop, og nå følger du etter meg hit også? For … for … for å kalle meg en Disney-fe? Det der var farlig. Du kunne tatt livet av noen.» Hun veiver med armene, og det søte lille ansiktet vrir seg i raseri. Et sånt blikk kunne fått en del menn til å gå i oppløsning.

Men ikke meg.

Jeg burde ikke provosere henne. Jeg vet det. Men jeg føler meg som en forelska gutt som terger jenta han liker for å få oppmerksomheten hennes.

Og jeg liker måten hun tar igjen på.

Jeg vil ha mer.

«Jeg tror faktisk hun er en alv. Og bare så det er sagt, det er farlig å kjøre tretti under fartsgrensa også, folk kan dø av det. Først og fremst jeg. Av kjedsomhet,» sier jeg for tull.

Øynene hennes blir nesten komisk store, et sikkert tegn på at jeg mislykkes stygt i å lette på stemningen. «Det er mørkt, og det snør! Jeg er ikke kjent her. Det kan komme dyr! Å kjøre sakte er helt trygt så lenge det ikke dukker opp en hillbilly-bondegutt i flashy pickup og legger seg på rumpa mi. Og lyser opp hele området med de idiotiske lyktene sine.»

Leppene mine lukker seg hardt.

Faen.

Jeg liker virkelig denne jenta.

Jeg burde gi meg. Jeg burde slippe dette. Jeg burde kanalisere modenheten min og ikke flørte med henne ved å gjøre henne rasende.

Men jeg har alltid vært litt grenseløs.

«Jeg har hørt at hvis du vil ha en i rumpa, er det best om den er liten. Så da er jeg kanskje rett mann for deg.»

Pikken min er ikke liten. Men jeg ofrer gjerne litt for å lande en god vits. Bare en fyr med lite utstyr ville latt den muligheten fare.

Jeg burde sikkert ikke ha sagt det, men det sjokkerte uttrykket som legger seg over de pene trekkene hennes er ubetalelig. Hun fyrer seg sånn opp, og jeg kan bare ikke for det. Lek med ilden, så kommer jeg og heller bensin på bålet.

Hendene hennes kommer farende ut mellom oss. «Jeg er gift, din forbanna gris. Kom deg vekk herfra.» Hun snur bestemt på hånda, peker mot veien ut fra ranchen.

Gift. Jeg bare trekker på skuldrene. «Gift inntil videre, kanskje.»

Jeg er utholdende. Og det blikket hun ga meg på bensinstasjonen lignet ikke mye på blikket til en gift kvinne. I hvert fall ikke en lykkelig gift en.

Det er Rhetts stemme som trekker oppmerksomheten vår mot den store verandaen på forsiden av det enorme ranchhuset. «Ja, ikke vær redd, Winter. Vi skal selvfølgelig befri deg fra den ektemannen. Og vi kan begrave ham ute på jordet her, lengst opp mot skogen. Det blir som den Dixie Chicks-sangen. Rob er den nye Earl.»

Winter.

Winter, som i søsteren til Summer? For en idiotisk kombinasjon av navn for to søstre. De burde de hate foreldrene sine i stedet for hverandre, spør du meg.

Jeg ser tilbake på jenta som står foran meg, omtrent to meter unna nå. Alle jeg har snakket med sier hun er kald og fjern. En isdronning.

Jeg har hørt historiene. Dramaet. De har fått henne til å høres ut som en slags ond mesterhjerne. Men jeg ser bare et fyrverkeri som trenger litt hjelp med å få ut aggresjonen sin.

Og jeg ville ikke hatt noe imot å hjelpe henne med det. Ikke i det hele tatt. Sånn sett er jeg en ekte filantrop.

Hun gnir seg i tinningene som om hun har vondt i hodet. Jeg vurderer å tilby henne en aspirin fra bilen min, eller en orgasme. Jeg har hørt at det også kan hjelpe.

«Bra for deg at du gjør lillesøstera mi lykkelig, Eaton,» sier hun og høres fullstendig utmattet ut.

«Mmm,» brummer Rhett og smiler, øynene hans får det utflytende, berusede uttrykket de får når noen så mye som nevner Summer. Men han sier ikke noe om det, i stedet kommer det: «Men Theo er bare barnet. Du må ikke lede ham ut på ville veier, Winter.»

Jeg himler med øynene. «Jeg er ikke et barn. Jeg er tjueseks.»

Rhett fnyser. «Nei, det er du ikke. Du er tjueto.»

Herregud. Tror han at han vet bedre enn jeg selv hvor gammel jeg er?

«Dude. Jeg var tjueto da jeg traff deg for første gang på stadion. Jeg har blitt eldre. Du gjør det samme som mora mi gjør med kjæledyrene sine. De blir så og så gamle, og så fortsetter hun bare å si at de så gamle helt til de dør en dag.»

Han ler. «Steike. Da er du som den butikken med de trange små kjolene. Forever 22.»

Jeg setter hendene i hoftene, sukker og smiler skjevt. «Ja ja. Du begynner helt klart å bli gammel. Den butikken heter Forever 21.»

Rhett bare vifter meg bort. «Ok, da. Jeg vet bare om de trange små kjolene.»

«Er dere to ferdige nå? Jeg trenger noe å drikke hvis jeg skal bli her hele kvelden,» avbryter Winter, tydelig irritert over retningen samtalen har tatt. Selv om Rhett klarte å sette en stopper for den lille feiden vår.

Uheldigvis. Jeg nøt å sparre med henne. Hun holder stand på en måte jeg ikke har opplevd i noen av forholdene mine.

Hvis de nå i det hele tatt kan kalles det.

«Å ja, Winter, dette er forresten eleven min, Theo Silva. Theo, dette er doktor Winter Hamilton, min kommende sviger–»

«Winter Valentine,» avbryter hun krast.

«Inntil videre,» legger jeg til og blunker til henne. For nå som jeg vet hvem hun er, har jeg ikke så dårlig samvittighet for vitsene mine. Jeg vet hvem mannen hennes er. Og jeg vet allerede at den fyren kan dra til helvete for min del.

Jeg vet allerede at Winter kan få en som er bedre.

Og jeg er mye bedre, enten hun skjønner det ennå eller ikke.

Hun himler dramatisk med øynene og tar noen skritt fram. Jeg rekker fram hånda – mamma har oppdratt meg til å være en gentleman – men hun bare glaner på meg med øyne som lyser blått som bunnen av en flamme, og setter kursen mot døra. Jeg snur på meg for å holde blikket hennes idet hun kommer opp på siden av meg, skulder ved skulder.

Men hun tar ikke hånda mi. Så jeg spiller med, drar hånda gjennom håret og blunker.

Det samme blunket jeg ga henne på bensinstasjonen.

Vår lille hemmelighet.

«Pass på bikkja di, Eaton.» Hun fortsetter å gå, snakker bare til Rhett, som om jeg ikke fantes.

Men helvete heller. Jeg elsker utfordringer.

Jeg snur meg med et høyt «Voouff!» idet jeg ser den lille skikkelsen hennes gli inn i lyset i det varme, livlige huset.

Rhett står og ler. Av meg. Ikke med meg. «Faen, Theo. Du klarer bare ikke å la være?»

Jeg rister på hodet. «Dude. Jeg tror jeg er forelska i svigerinna di. Hun er så herlig heftig.»

Nå er det Rhett som rister på hodet, som om han vet noe jeg ikke vet. Og jeg følger etter ham inn i huset fordi jeg vil vite mer.

Jeg vil vite mer om Winter Valentine.

For eksempel datoen for skilsmissen.

